Red jou huwelik deur geldbestuurvaardighede aan te leer - Jou Gesin | Solidariteit WêreldJou Gesin | Solidariteit Wêreld
Tuis › Artikels › Red jou huwelik deur geldbestuurvaardighede aan te leer
Red jou huwelik deur geldbestuurvaardighede aan te leer
In rykdom of armoede. Dit is wat die meeste van ons ons gade belowe wanneer ons die dag trou. Ongelukkig kan baie paartjies vandag nóg ryk nóg arm oorleef as gevolg van swak geldbestuursvaardighede.
Dis nie 'n geheim nie dat 'n bakleiery oor geld groot stremming op 'n huwelik plaas, sê Jennifer Ryan Woods, 'n deskundige in persoonlike finansies wat vir Forbes skryf.
"Geldkwessies is so lastig dat mense wat sê hulle ondervind stres in hul verhouding finansies as die hoofoorsaak noem," verduidelik Woods. Volgens die Suid-Afrikaanse prokureur Hugh Raichlin is konflik oor finansies een van die drie hoofredes vir egskeiding in hierdie land, "waar ons deur 'n moeilike ekonomiese tyd gaan".
Dit lyk dalk na 'n somber prognose vir getroude paartjies, maar dit hoef nie so te wees nie. "Volgens deskundiges is daar verskeie stappe wat paartjies kan doen om te voorkom dat geldsake die oorhand in hul huwelik kry," sê Woods.
Of jy nou op die punt is om "Ja" te sê en of geldprobleme jou laat wonder of jy dalk "Ek wil nie meer nie" moet sê, die volgende stappe kan help keer dat geld jou verhouding vernietig:
Moenie dat jou troudag jou in die skuld dompel nie
"By al die paartjies wat ek sien, is die grootste fout wat hulle maak dat hulle te veel aan die troue spandeer," sê die regsdeskundige Ann-Margaret Carrozza, wat in persoonlike finansies spesialiseer. "Die meeste beginnerpaartjies kan nie bekostig om kontant te betaal nie en gaan dus skuld aan om vir hierdie eendagviering te betaal," sê sy, en voeg by "vir baie paartjies is dit bykomend by studielenings en kredietkaartskuld. Hulle verdrink dus letterlik in die skuld van die begin af." Hoewel dit nie beteken dat paartjies nie die huwelik moet vier nie, moet diegene met beperkte begrotings ander maniere vind om die huwelik meer bekostigbaar te maak – en die groot partytjie bêre vir die vyfde of tiende huweliksherdenking wanneer hulle in 'n beter finansiële posisie is.
Dink twee keer voordat julle 'n bankrekening deel
Vir baie paartjies is 'n gesamentlike bankrekening die finale simboliese teken van hul finansiële eenheid. Mail & Guardian verduidelik egter dat werklik gesamentlike bankrekenings waar albei vennote gelyke regte en verantwoordelikhede het nie in Suid_Afrika beskikbaar is nie. Een vennoot kan 'n rekening hou en aan die ander een tekenregte gee, maar die hoofrekeninghouer dra volle verantwoordelikheid en kan die vennoot se tekenregte na willekeur terugtrek of uitbrei.
Monique Olivier, 'n finansiële adviseur by Prestige Wealth Manager, waarsku teen gesamentlike rekenings omdat dit maklik in die toekoms probleme kan gee. "Daar is geen voordeel in 'n gesamentlike (medeondertekenende) rekening nie. Dit kan komplikasies veroorsaak as net een vennoot 'n bankrekening en die ander een tekenregte het omdat die rekening in die geval van die rekeninghouer se dood gevries sal word en dit minstens nege maande sal neem om die boedel te beredder."
Vertel jou vennoot van jou geldkwellings
Dit is 'n moet om voor die huwelik jou finansiële posisie aan jou geliefde te openbaar, ongeag hoe ongemaklik dit kan wees. "Dit is die regte tyd om te praat oor uitstaande skuld, lenings, bronne van inkomste, beleggings en ander finansiële bates of verpligtinge," sê Woods. As jy reeds getroud is en steeds hierdie inligting terughou, is dit nou die tyd om dit op te haal. As dit jou tweede of derde huwelik is en jy kinderonderhoud moet betaal of as jy verwag dat jy in die toekoms bejaarde ouers of volwasse kinders finansieel sal moet steun, moet jy dit so gou moontlik aanspreek.
Stel doelwitte en prioritiseer betalings ─ saam!
Begin deur te kyk na julle gesamentlike uitgawes oor die afgelope paar maande ten einde vas te stel hoeveel julle uitgegee het en of julle daardie bedrag moet verminder. Stel dan volgens jul nabelastinginkomste randlimiete vas per kategorie wat julle skep. Moenie vergeet om geld toe te wys vir onverwagte of ongewone uitgawes nie, soos roetinemotorinstandhouding of doktersafsprake. Nadat julle jul kern finansiële status bepaal het, moet julle jul langtermyn finansiële doelwitte indringend bespreek. Beplan julle byvoorbeeld om op 'n sekere ouderdom af te tree? Moet julle dringend skuld afbetaal? Stel 'n begroting op en maak seker dat julle binne jul toegewese besteding bly en dit aanpas na gelang julle situasie, uitgawes of inkomste verander.
Hou weekliks geldvergaderings
Bly op datum deur weeklikse geldvergaderings te hou. Bespreek by hierdie vergaderings julle begroting vir die maand, of daar rekenings is om te betaal, hoe dit met julle gesamentlike finansiële doelwitte gaan, en enigiets anders wat met geld verband hou. "Hierdie vergaderings is fantasties omdat dit die kommunikasie in jul huwelik en jul vertroue in mekaar versterk," sê Casey Slide, 'n spesialisskrywer vir MoneyCrashers.com. "Om tyd vir praat in te ruim help ook 'n paartjie om op te hou om hulle oor geld te bekommer omdat hulle weet dat die geldsake aandag sal kry," voeg Slide by.
Money Crashers: https://www.moneycrashers.com/money-management-newly-married-couples/
Institute for Divorce Financial Analysts: https://institutedfa.com/Leading-Causes-Divorce/
Business Tech: https://businesstech.co.za/news/lifestyle/103631/9-facts-about-divorce-in-south-africa/
Mail & Guardian: https://mg.co.za/article/1998-10-30-how-to-tie-the-bank-account-knot
True Love: https://www.w24.co.za/TrueLove/Archive/should-you-have-a-joint-account-with-your-partner-20170728